Sandefjord-Strømsgodset 1-2

Det ble bare én sesong i Tippeligaen for Sandefjord. Søndag ble vestfoldingene sendt ned til OBOS-ligaen av et Strømsgodset-lag som stormer mot sølv i Tippeligaen.

Bohinen: – Det gjør vondt

Sandefjords skjebne ble beseglet som følge av Godset-scoringer fra Marco Tagbajumi og Bismark Adjei-Boateng. Det hjalp lite at Jean Alassane Mendy reduserte gjennom et straffespark like før slutt. Godset vant 2-1.

– Det gjør vondt, selv om vi har visst at dette er et sannsynlig utfall i noen uker. Det er vondt når det skjer, men vi skal klare å håndtere det. Vi har vært forberedte på dette en stund, så vi har allerede tankene langt inn i 2016, sier trener Lars Bohinen.

2015-sesongen vært en eneste stor skuffelse for nå OBOS-liga-klare Sandefjord. Laget har kun dratt i land fire seirer og sluppet inn flest mål i Tippeligaen. Med én serierunde igjen har kun Haugesund scoret færre mål enn Sandefjord denne sesongen.

– Det er fortjent. Vi har ikke vært gode nok. Vi har vært nesten gode nok i fryktelig mange kamper, men nesten blir ikke suksess, sier Bohinen til TV 2.

– Høyeste makspotensialet i Tippeligaen

Mens Sandefjord ikke har noe annet enn æren å spille for i neste helgs avsluttende serierunde, står mye på spill for Godset.

Én serierunde før slutt har drammenserne allerede sikret seg medalje. Seier i siste kamp hjemme mot Vålerenga vil sikre klubben sølv. Stabæk, som innehar tredjeplassen, ligger á poeng med Godset, men har sju mål dårligere målforskjell før sin siste kamp mot Bodø/Glimt. Bæringene er i likhet med Godset sikret medalje.

– Vi skal gi alt for å få den. Nå er vi klare for Europa allerede. Det var målet vårt, så nå skal vi gå for sølvet, sier Godset-trener Bjørn Petter Ingebretsen.

Ingebretsen tok over for David Nielsen da dansken fikk sparken i mai. Siden den gang har Godset begeistret mens de har klatret på tabellen.

– De er fantastisk under BP. De mobiliserer og kommer til å være med i toppen i 2016. Det føler jeg meg sikker på. Den kvaliteten de har i laget. Jeg tør påstå at de har det høyeste makspotensialet i hele Tippeligaen. De er en fryd å se på når de fungerer. Jeg gleder meg til neste år allerede.